Ուսման Դաբո

**Ուսման Դաբո** (; ), ֆրանսիացի ֆուտբոլիստ, հենակետային կիսապաշտպան։ Ուսմանը մեկ այլ հայտնի ֆուտբոլիստի՝ սենեգալցի Մուսա Դաբոյի որդին է։

## Կարիերա
Ուսման Դաբոն «Լավալ» ակումբի սան էր, որտեղ նրան բերել էր հայրը, ով իր ողջ կարիերան անցկացրել էր այդ թիմում։ Այնուհետև Դաբոն տեղափոխվել է «Ռեն» ակումբ, որտեղ նա իր նորամուտը նշել է 1995-1996 մրցաշրջանում Ֆրանսիայի առաջնությունում։ 1998 թվականին Դաբոն, ինչպես իր թիմակից Միքայել Սիլվեստրեն, հրաժարվել է ստորագրել իր առաջին պրոֆեսիոնալ պայմանագիրը Ռենի հետ և տեղափոխվել է իտալական «Ինտեր Միլան» ակումբ, ով նկատել է ֆուտբոլիստին, երբ նա Ֆրանսիայի երիտասարդական հավաքականի կազմում մասնակցում էր Տուլոնի մրցաշարին։ Բոսմանի գործից հետո հնարավոր դարձած այդ տեղափոխությունը լայնածավալ վեճեր էր առաջացրել ֆուտբոլային շրջանակներում։ ՖԻՖԱ-ն պահանջել էր, որ «Ինտերը» 4.27 միլիոն եվրո վճարի ֆուտբոլիստի համար։ Դաբոն մի քանի խաղ է խաղացել «Ինտերի» կազմում, սակայն չի կարողացել տեղ գրավել թիմում և 1999 թվականի հունվարին վարձավճարով տեղափոխվել է «Վիչենցա», որի կազմում խաղացել 13 խաղ։ Այնուհետև Դաբոն տեղափոխվել է «Պարմա», որտեղ մարզել էր Արիգո Սակկին, անցկացնելով 13 խաղ։

2000 թվականի հունիսին նա վերադարձել է Ֆրանսիա՝ միանալով «Մոնակոյին» Սաբրի Լամուշիի գնման համար «Պարմայի» վճարած գումարի շրջանակներում։ Այնտեղ Դաբոն խաղացել է Ֆրանսիայի երիտասարդական հավաքականի կազմում Եվրոպայի առաջնության որակավորման խաղերում, միևնույն ժամանակ, Դաբոնին հրավիրել էին Ֆրանսիայի երկրորդ ազգային հավաքական, որի կազմում նա խաղացել է 2 խաղ։ Վեց ամիս անց Դաբոն կրկին վարձավճարով տեղափոխվել է Վիչենցա, որտեղ նա դարձել է հիմնական թիմի կայուն խաղացող։ Այնուհետև Դաբոն տեղափոխվել է «Ատալանտա», որտեղ դարձել է թիմի առաջատարներից մեկը։ «Ատալանտայում» իր ելույթի համար նա հրավեր է ստացել Ֆրանսիայի ազգային հավաքական՝ Կոնֆեդերացիաների գավաթի խաղերին մասնակցելու համար, ինչը Դաբոյի համար անսպասելի էր։ Դաբոյի ելույթը հնարավոր էր դարձել ազգային հավաքականից Էմանուել Պետիի, Պատրիկ Վիեյրայի և Կլոդ Մակելելեի տարբեր պատճառներով բացակայության շնորհիվ։ 2003 թվականի հուլիսին Դաբոն տեղափոխվել է «Լացիո», որը կիսապաշտպանի տրանսֆերի համար վճարել է 1.5 միլիոն եվրո։ Հռոմեական ակումբում Դաբոն դարձել է ամենակարևոր կերպարներից մեկը՝ «Բիանկոչելեստիի» շատ կազմակերպված խաղաոճի շնորհիվ, չնայած այն հանգամանքին, որ ֆրանսիացու առաջին մրցաշրջանը մասամբ պայմանավորված էր վնասվածքով։

2006 թվականին, «Լացիոյի» հետ պայմանագիրը ավարտելուց հետո, Դաբոն միացել է անգլիական «Մանչեսթեր Սիթի» ակումբին՝ կնքելով 3 տարվա պայմանագիր։ Դաբոն «Սիթի»-ով հետաքրքրվել է ակումբի և «Լացիո»-ի միջև ընկերական խաղից հետո, և Դաբոյին դուր է եկել իր նոր ակումբի խաղը և մթնոլորտը «Սիթի օֆ Մանչեսթեր» մարզադաշտում, որտեղ տեղի է ունցել խաղը։ Դաբոն իր նորամուտը նշել է «Սիթիի» կազմում «Չելսիի» դեմ 3-0 հաշվով պարտության ժամանակ։ Ակումբի կազմում իր ընդամենը երրորդ խաղում Դաբոն կարմիր քարտ է ստացել Սթիվ Սիդվելի հետ օդում բախվելուց հետո, որի համար որակազրկվել է երեք խաղով։ Դաբոն ծնկի կապանների վնասվածք է ստացել և երկար ժամանակով դուրս է մնացել թիմից՞։ Դաբոն խաղադաշտ է վերադարձել դեկտեմբերին, սակայն երկար ժամանակ է պահանջվել մարզավիճակին վերադառնալու համար, այնուհետև խաղացել է 13 խաղ, բայց կրկին վնասվածք է ստացել, և արդյունքում մնացած ժամանակում խաղացել միայն մեկ անգամ։

2007 թվականի մայիսի 1-ին «Սիթիի» մարզաբազայում թիմակից Ջոի Բարտոնը հարձակվել է Դաբոյի վրա։ Դաբոն գլխին մի քանի հարվածներ է ստացել և տեղափոխվել է հիվանդանոց, որտեղ նրա մոտ ախտորոշվել է ցանցաթաղանթի շերտազատում։ Դաբոն խնդրել է ոստիկանությանը օժանդակել Բարթոնի դեմ իր ուղած մեղադրանքներին, Արդյունքում, Բարթոնը ձերբակալվել է 2007 թվականի մայիսի 16-ին: Ավելի ուշ նա իրեն մեղավոր է ճանաչել հարձակման մեջ։ 2007 թվականի ամռանը «Սիթիի» մարզիչ Սվեն-Գյորան Էրիկսոնը Բարտոնին, թիմակիցներ՝ Դենի Միլսի և Պոլ Դիկավի հետ միասին ուղարկել է տրանսֆերի։ Արդյունքում, Միլսը և Դիկավը վարձավճարով ուղարկվել են, մինչդեռ Դաբոն մնացել է թիմում՝ ֆրանսիացու համար գնորդներ չգտնելու պատճառով։ Դաբոն իր վերջին խաղը «Սիթիի» կազմում անցկացրել է օգոստոսի 29-ին Ֆուտբոլի լիգայի գավաթի խաղարկությունում։

2008 թվականի հունվարի 30-ին Դաբոյին գնել է«Լացիո» ակումբը, որի հետ նա պայմանագիր է կնքել մինչև 2010 թվականը։ Իր առաջին մրցաշրջանում Դաբոն դարձել է ակումբի կայուն մեկնարկային խաղացող և թիմի հետ նվաճել է Իտալիայի գավաթը, որտեղ նա իրացրել է վճռորոշ 11 մետրանոց հարվածը «Սամպդորիայի» դեմ խաղում՝ հաղթանակ բերելով իր թիմին։ Իր երկրորդ մրցաշրջանում Դաբոն վնասվածք է ստացել և որոշ ժամանակ բացակայել է թիմից, բայց հետո վերադարձել է։ 2010 թվականի մայիսին Դաբոն որոշել է լքել «Լացիոն»։

2011 թվականի փետրվարի 11-ին Դաբոն պայմանագիր է կնքել ամերիկյան MLS ակումբի՝ «Նյու Ինգլենդ Ռևոլյուշն»-ի հետ։ 2011 թվականի մայիսի 7-ին նա իր նորամուտը նշել է 2011 թվականի MLS առաջնությունում՝ տնային հանդիպման ժամանակ՝ «Կոլորադո Ռեփիդսի» դեմ։

2011 թվականի հուլիսի 18-ին Դաբոն Ֆեյսբուքյան իր էջում հայտնել է սպորտից հեռանալու մասին։

## Ձեռքբերումներ
* Կոնֆեդերացիաների գավաթի հաղթող՝ 2003
* Իտալիայի գավաթակիր՝ 2004, 2009
* Իտալիայի սուպերգավաթի հաղթող՝ 2009

## Ծանոթագրություններ

## Արտաքին հղումներ
* Պրոֆիլ transfermarkt.de-ում
* Պրոֆիլ soccerbase.com-ում
* Պրոֆիլ inter.it-ում
* Պրոֆիլ sslazio.it-ում 
* Պրոֆիլ fff.fr-ում
* Պրոֆիլ lfp.fr-ում

Կատեգորիա:Ատալանտայի ֆուտբոլիստներ
Կատեգորիա:Ինտեր Միլանի ֆուտբոլիստներ
Կատեգորիա:Լացիոյի ֆուտբոլիստներ
Կատեգորիա:Մանչեսթեր Սիթիի ֆուտբոլիստներ
Կատեգորիա:Մոնակոյի ֆուտբոլիստներ
Կատեգորիա:Պարմայի ֆուտբոլիստներ
Կատեգորիա:Ռենի ֆուտբոլիստներ
Կատեգորիա:Վիչենցայի ֆուտբոլիստներ
Կատեգորիա:Ֆրանսիայի հավաքականի ֆուտբոլիստներ
Կատեգորիա:Ֆրանսիացի ֆուտբոլիստներ
Կատեգորիա:Լավալի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Անգլիական ֆուտբոլի լիգայի խաղացողներ
Կատեգորիա:Իտալիայի լեգեոներ ֆուտբոլիստներ